Naser Khader (NY), 2007-10-04:
Ude på landet var der en gammel gård, og i den var der en gammel mand.
Han havde to drengebørn, der var så vittige, at det halve var nok.
Sådan begynder H.C. Andersens eventyr om Klodshans.
Jeg kom til at tænke på eventyret, mens jeg sad og lyttede til dagens åbningsdebat.
»Klodshans« handler jo, som de fleste ved, om to brødre, som gerne vil have prinsessen og det halve kongerige.
Men selv om de smører hende godt, bliver de smidt på porten med bemærkningen: Duer ikke, væk.
Sådan oplever vi Dansk Folkepartis gøren og laden på Christiansborg: som den forkælede prinsesse, tommelfinger op, tommelfinger ned.
Dansk Folkeparti har gjort det svært for andre partier at komme på banen, også de gange, hvor oppositionen trækker i arbejdstøjet og bejler det bedste, den har lært.
Helt ærligt, hvis jeg havde været Klodshans, så var jeg vendt om, længe før jeg nåede frem til prinsessen.
For selv om man kunne opnå hendes accept også med simple ting som mudder i lommerne og en død krage, så ville damen nok være utilfreds igen allerede dagen efter. Det kunne have været interessant at se, hvad der var sket, hvis alle bejlerne havde droppet at gøre sig til over for den forkælede prinsesse og i stedet havde samarbejdet om at udvikle kongeriget.
Det er det, Ny Alliance vil - åbne vinduerne for frisk luft.
Og det er ikke Dansk Folkepartis såkaldte friske pust, vi efterlyser, for det minder mig mere om en tung ånde i statsministerens nakke.
Nej, Ny Alliance vil levere et rigtig kraftigt vindstød, som rusker op i dansk politik.
I Ny Alliance er vi parate til at tænke nyt, at se fremad og at se ud.
Vi har mod til at gøre op med de tabuer, som blokerer for, at Danmark kan åbne sig for omverdenen og udvikle sig.
For Danmark var engang verdens bedste samfund.
Vi var nummer et på en række områder.
Vi havde verdens bedste sundhedssystem; vi havde verdens bedste folkeskole og uddannelsessystem; vi havde verdens bedste ældrepleje; vi havde verdens bedste offentlige transport; vi havde verdens bedste miljøpolitik; vi havde også førertrøjen i udviklingsbistand.
På nogle områder som f.eks. sundhed sammenligner vi os ikke længere med Sverige og Tyskland.
Nej, vi har helbredelsesprocenter inden for visse kræftformer, som kan sammenlignes med afrikanske lande.
Der er brug for nye alliancer.
Ny Alliance er et borgerligt midterparti, bl.a. fordi vores sympati først og fremmest er hos borgeren, ikke hos staten og ikke hos bestemte grupper og særinteresser.
Men vi vil gerne samarbejde med alle Folketingets partier om nye og positive muligheder for Danmark.
Hvor blev det brede samarbejde af, da danske tropper blev sendt til Irak, da seks finanslove blev vedtaget, da det kommunale danmarkskort skulle tegnes?
Hvor blev det brede samarbejde af, da udviklingsbistanden blev skåret ned, da de irakiske tolke skulle hjælpes, eller da skatten skulle lettes, eller hvad den nu skulle?
Blokpolitik gavner ikke Danmark.
Vi vil gøre vores til at trække VK-regeringen hen mod midten, for i Ny Alliance tror vi på samarbejde og dialog.
Ny Alliance har også valgt at spørge vores mange medlemmer, om de har gode ideer til vores politik.
Det er der nogle herinde, der har kaldt for useriøst.
Det er tankevækkende, at folkevalgte i Danmark synes, at det er utjekket at være demokrat.
Mange af de ideer er nu en del af Ny Alliances program.
Vi ønsker bl.a. en klar plan, som kan forebygge radikaliseringen; vi ønsker, at alle skoleelever skal undervises i demokrati og frihedsrettigheder; vi ønsker, at der bliver skabt rammer, sådan at de kan leve sig ind i demokratiet; vi ønsker, at asylansøgere skal kunne bo, arbejde og få undervisning som alle andre, mens deres sag bliver behandlet; vi ønsker at gøre endnu mere for miljø og sundhed.
Vi skal også gøre noget for resten af verden.
Danmark har råd og pligt til at give 1 pct. af bruttonationalindkomsten til de fattigste lande.
Danmark har råd og pligt til at lave en klimafond, som kan afhjælpe følgerne af klimaændringer, og Danmark har råd og pligt til at være med til at begrænse uretfærdigheden i verden.
Vi forudser, at familien Danmark her i efteråret vil få en storstilet »Vild med velfærd-konkurrence« at se, hvor partierne træder hinanden over tæerne, mens de udsteder gyldne løfter til højre og venstre.
I øjeblikket kan vi på de københavnske busser se, at danskernes valg står mellem velfærd og skattelettelser.
Det mener vi i Ny Alliance er en falsk modsætning.
Dengang Danmark endnu havde en lang række førstepladser i verden, betalte vi meget mindre i skat, end vi gør i dag.
Løsningen er heller ikke den kontrol, som regeringen har indført i den offentlige sektor.
I dag bliver hver eneste lærer, sygeplejerske og politibetjent udsat for en underlig række af målinger, som i virkeligheden dækker over mistillid til den enkelte.
I Ny Alliance har vi tillid til de offentligt ansatte, der hver dag gør et godt stykke arbejde.
I Ny Alliance vil vi ikke finde os i det overbud, som diskussionen om kvalitetsreformen medfører.
Vi vil ikke love mere, end vi kan holde.
Ifølge Dansk Industri har dansk erhvervsliv i de senere år mistet ordrer for milliarder af kroner, og alene i 2008 vil det svare til en mistet produktion fra 50.000 mennesker i arbejde.
Det ikke godt nok og slet ikke af en borgerlig regering.
Vi tager derfor positivt imod regeringens nye jobplan, men i Ny Alliance mener vi, at der skal sættes langt stærkere ind.
Vores mål er 40 pct. i skat på arbejde, for det siger sig selv, at verdens højeste marginalskat kan få alle til at tænke sig om en ekstra gang, både de udlændinge, som kan søge arbejde i Danmark, og de danskere, som overvejer at arbejde lidt ekstra eller blive et par år mere på arbejdsmarkedet.
I går - eller i forgårs var det, talen blev skrevet i går demonstrerede tusindvis af offentligt ansatte på slotspladsen for højere løn, men en simpel måde at hæve lønnen på er at sænke skatten.
Det betragter vi i Ny Alliance som en ren tilståelsessag.
Regeringen letter skatten for de to grupper, fordi man mener, at det vil være en gevinst for samfundet.
Som statsministeren sagde til Ritzau i går om skattelettelsen for de 64-årige, citat: Det er alle tiders forretning for det offentlige.
Hvorfor i alverden har statsministeren foreslået at give de ressourcestærke pensionister så stor en skatterabat og en udvidelse af den såkaldte forskerskatteordning, så udlændinge lettere kan arbejde i Danmark til lav skat?
Det gør statsministeren, fordi statsministeren indrømmer, at skatten er for høj i Danmark.
Så enkelt er det.
Men i stedet for at tage konsekvensen af, at indkomstskatten er for høj i Danmark, belønner statsministeren marginale grupper i stedet for at belønne kernetropperne på arbejdsmarkedet ved at sænke skatten på den sidst tjente krone.
Jeg håber, at vi i det nye folketingsår kan blive fri for den sædvanlige find fem fejl-politik og i stedet kan samarbejde på tværs af partierne.
I Ny Alliance er vi trætte af den forkælede prinsesse, duer ikke, væk-politik.
Så vil jeg på Ny Alliances vegne læse vores forslag til vedtagelse op, vi har vores egen vedtagelse:
Forslag til vedtagelse »Folketinget opfordrer regeringen til at fremsætte lovforslag, der - sikrer, at kvalitetsreformen betyder, at de offentligt ansatte skal bruge betydelig mindre tid på regler og bureaukrati end i dag frem for yderligere detailregulering - sænker skatten på arbejde markant - også den øverste marginalskat